เซี่ยงไฮ้คอมโพสิตปิดบวก 3.40 จุด รับ FDI แข็งแกร่ง
เซี่ยงไฮ้คอมโพสิตปิดบวก 3.40 จุด รับ FDI แข็งแกร่ง
17 พ.ย. 2559

ดัชนีเซี่ยงไฮ้คอมโพสิตตลาดหุ้นจีนปิดตลาดปรับตัวเพิ่มขึ้นวันนี้ โดยดัชนีเซี่ยงไฮ้คอมโพสิตตลาดหุ้นจีนปิดวันนี้ที่ 3,208.45 จุด เพิ่มขึ้น 3.40 จุด, +0.11% หลังกระทรวงพาณิชย์จีนเปิดเผยตัวเลขการลงทุนโดยตรงจากต่างประเทศ (FDI) ที่มีการขยายตัวได้ดีในช่วง 10 เดือนแรกของปีนี้
การซื้อขายได้รับแรงหนุนหลังกระทรวงพาณิชย์จีนเปิดเผยในวันนี้ว่า การลงทุนโดยตรงจากต่างประเทศ (FDI) ในช่วง 10 เดือนแรกปีนี้ ปรับตัวขึ้น 4.2% เทียบรายปี สู่ระดับ 6.663 แสนล้านหยวน (ประมาณ 9.8 หมื่นล้านดอลลาร์สหรัฐ)
นายถัง เหวิงหง ผู้อำนวยการฝ่ายการลงทุนต่างประเทศประจำกระทรวงพาณิชย์จีนกล่าวว่า ภาคบริการยังคงดึงดูดเม็ดเงิน FDI มูลค่ามหาศาลในช่วงเดือนม.ค.-ต.ค. โดย FDI ในภาคบริการซึ่งคิดเป็นสัดส่วนสูงถึง 70.7% ของ FDI โดยรวมนั้น ขยายตัว 9.1% เทียบเป็นรายปี
รายงานยังระบุด้วยว่า ในช่วง 10 เดือนแรกปีนี้ เม็ดเงิน FDI จากสหรัฐ ทะยานขึ้น 79.8% และ FDI จากสหภาพยุโรป พุ่งขึ้น 41.5%